Keld Albrechtsen (EL), 2000-05-02:
Jeg vil gerne takke hr. Kristen Touborg og hr. Christian H. Hansen for tilslutning til dette lovforslag og gentage, at dette lovforslag faktisk ikke er et forsøg på at føre euroen ind i den her folketingsdebat - jeg tror, det var ministeren, der antydede det - men tværtimod et forsøg på at bruge nogle handlemuligheder, som vi altså har her i Folketinget, hvis det ønskes af et flertal her i salen.
Der må vi så desværre konstatere ud fra debatten i dag, at det ønskes ikke, med alle mulige sådan forskellige undvigende forklaringer.
Det, der jo er problemet i sagen, er, at de grænseværdier, som EU har, i virkeligheden er ganske høje og altså tillader et væsentligt indtag af medicinrester i føden.
Det er et problem, vi allerede kender fra importerede varer, for der er ingen tvivl om, at EU's forordning medfører, at vi her i Danmark, som det så også har været gældende, efter EU's regler skal acceptere import af fødevarer, som er forurenede med medicinrester.
Det vil sige, at danske forbrugere, som vælger at købe importerede produkter, ja, de ved altså, at her gælder et dårligere regelsæt, men nu ved de desværre også, at det dårligere regelsæt fremover også gælder for danske fødevarer.
Der er så ganske vist stadig væk frivillige aftaler, men hvor længe holder de?
Og hvor længe kan danske forbrugere og de forbrugere på store eksportmarkeder som f.eks. Japan så have tiltro til, at der forbliver nulgrænseværdier i de konkrete produkter?
Ja, det kan de faktisk ikke have tiltro til.
Det bliver faktisk ikke nemt at sikre, for det pålægger jo så erhvervslivet en vældig indsats at blive ved med på alle markeder at informere meget grundigt om: Nu skal I høre her, vi har ganske vist i Danmark ophævet forbrugerbeskyttelsen på det her område, men I skal ikke være bekymrede, for der er alligevel ikke medicinrester i dansk mad, for det har vi et indviklet system af frivillige aftaler i Danmark der måske sikrer.
Det er faktisk ikke holdbart.
Dermed er man nu ved at underminere en væsentlig dansk eksportindsats på et område, hvor vi virkelig har haft et kvalitetsstempel at tilbyde på eksportmarkederne.
Det kan være, at regeringen sådan ud fra en mere kynisk betragtning har det synspunkt, at danske forbrugere nok i et vist omfang stadig væk f.eks. vil købe dansk kød her i Danmark, for det er da i hvert fald ikke ringere end det, der kommer fra udlandet.
Det er så bare lige så dårligt med hensyn til medicinrester.
Det er en lidt kynisk betragtning, men det kan jo være, det er den, der ligger til grund.
Men eksporten vil i hvert fald risikere at få en tilværelse op ad bakke, hvis man følger den linje, som regeringen lagde med den beslutning, der blev truffet om at ændre bekendtgørelsen.
Jeg vil bare bede ministeren besvare spørgsmålet om, hvilke tilkendegivelser man har fået, hvilke breve der er kommet fra Europa-Kommissionen, som skulle have nødvendiggjort den, efter min opfattelse, panikbeslutning, der blev truffet af den forhenværende fødevareminister.
Jeg ser det lidt sådan, at ministeren nu af misforstået loyalitet med en tidligere fødevareminister ikke er interesseret i at rette en fejl, der blev begået.
Jeg kan da godt se, at hvis ministeren gav tilslutning til det her forslag, kunne det opfattes i hvert fald som en indirekte kritik af den tidligere fødevareminister.
Men altså på den anden side er der jo også væsentlige samfundsmæssige interesser i det her spørgsmål, og enhver kan jo begå en fejl, og ministeren er jo blevet vejledt, dårligt vejledt efter min opfattelse, af nogle juridiske eksperter.
De kan også tage fejl og har vitterlig i den besvarelse, vi fik,
ovre i Fødevareministeriet taget fejl, idet de når frem til den antagelse, at vi ikke skulle kunne have lov til at forbyde medicinrester i dansk producerede varer. Men jeg vil så bede om at få det belyst i udvalget, hvis ministeren ikke svarer på det spørgsmål nu.
Og vi vil i hvert fald blive ved med at arbejde for, at vi får genindført dette forbud, ikke mindst af hensyn til de danske forbrugere og af hensyn til dansk eksport.